酬莊器之賢良見贈
作者：陸游
朝代：宋

paragraphs: 先朝六科親策士，事業功名何壯偉。
元祐復科財數年，所得四三俄復止。
中興思賢形夢想，屢詔自是朝廷美。
紈袴小兒壞人事，賜帛西歸困嘲詆。
諸公相視嘆才難，一士臥雲誰挽起。
跨驢過我時共語，晁董千年元不死。
高談亹亹有脉絡，横得虛名吾可恥。
烏巾白紵塞路衢，砥柱頹波望吾子。